《晴檐斗鹊》
明代·倪岳

晴日煦而丽，脩檐下轻风。维鹊肆抟击，上下虚庭中。

奋然各贾勇，喧啾若争雄。一或寂垂翅，奔败潜无踪。

一或奋翼起，气势摩苍穹。得失果何在，角力徒自憃。

微物尚知竞，人心将焉穷。览之增馀悲，回首云天空。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。